वरिष्ठ भाजपा नेता और पूर्व सांसद श्री सत्यदेव सिंह का 17 दिसंबर को 75 वर्ष की आयु में निधन हो गया। खराब स्वास्थ्य के कारण उनका इलाज गुरुग्राम के मेदांता अस्पताल में चल रहा था, जहां उन्होंने अंतिम सांस ली।
श्री सत्यदेव सिंह ने भारतीय जनता युवा मोर्चा राष्ट्रीय अध्यक्ष के साथ-साथ उत्तर प्रदेश भाजपा के प्रदेश उपाध्यक्ष सहित कई महत्वपूर्ण जिम्मेदारियां निभाईं।
उन्होंने 1980 से 1985 तक भाजयुमो के राष्ट्रीय अध्यक्ष की जिम्मेदारी संभाली थी। वह सादगी और पारदर्शी राजनीति के लिए जाने जाते थे। उन्होंने भाजपा केंद्रीय अनुशासन समिति के सदस्य के रूप में भी कार्य किया।
उन्होंने 1977 में पहली बार गोंडा लोकसभा क्षेत्र से चुनाव लड़ा और जीत हासिल की। बाद में वे 1991 और 1996 में भारतीय जनता पार्टी के सदस्य के रूप में बलरामपुर लोकसभा क्षेत्र से चुने गए। राम मंदिर आन्दोलन में भी देवीपाटन मंडल से उनकी महत्वपूर्ण भूमिका रही।
उत्तर प्रदेश के मुख्यमंत्री योगी आदित्यनाथ और उत्तर प्रदेश भाजपा अध्यक्ष श्री स्वतंत्र देव सिंह ने उनके निधन पर शोक व्यक्त किया।